KOMISSION DELEGOITU ASETUS (EU) 2021/2156,

annettu 17 päivänä syyskuuta 2021,

Euroopan parlamentin ja neuvoston asetuksen (EU) 2017/625 täydentämisestä perustamalla Euroopan unionin vertailulaboratorio Rift Valley -kuumeviruksen aiheuttamaa tartuntaa varten

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon virallisesta valvonnasta ja muista virallisista toimista, jotka suoritetaan elintarvike- ja rehulainsäädännön ja eläinten terveyttä ja hyvinvointia, kasvien terveyttä ja kasvinsuojeluaineita koskevien sääntöjen soveltamisen varmistamiseksi, sekä Euroopan parlamentin ja neuvoston asetusten (EY) N:o 999/2001, (EY) N:o 396/2005, (EY) N:o 1069/2009, (EY) N:o 1107/2009, (EU) N:o 1151/2012, (EU) N:o 652/2014, (EU) 2016/429 ja (EU) 2016/2031, neuvoston asetusten (EY) N:o 1/2005 ja (EY) N:o 1099/2009 ja neuvoston direktiivien 98/58/EY, 1999/74/EY, 2007/43/EY, 2008/119/EY ja 2008/120/EY muuttamisesta ja Euroopan parlamentin ja neuvoston asetusten (EY) N:o 854/2004 ja (EY) N:o 882/2004, neuvoston direktiivien 89/608/ETY, 89/662/ETY, 90/425/ETY, 91/496/ETY, 96/23/EY, 96/93/EY ja 97/78/EY ja neuvoston päätöksen 92/438/ETY kumoamisesta 15 päivänä maaliskuuta 2017 annetun Euroopan parlamentin ja neuvoston asetuksen (EU) 2017/625 (1) (virallista valvontaa koskeva asetus) ja erityisesti sen 92 artiklan 4 kohdan,

sekä katsoo seuraavaa:

(1) Rift Valley -kuumeviruksen aiheuttama tartunta on luonnonvaraisten ja kotieläiminä pidettävien märehtijöiden uusi zoonoottinen vektorivälitteinen tauti, joka muodostaa mahdollisen rajat ylittävän uhan. Taudille on ominaista korkea luomistiheys ja vastasyntyneiden kuolleisuus kotieläiminä pidetyissä märehtijöissä. Ihmisillä sairaus kehittyy pääasiassa influenssan kaltaiseksi sairaudeksi, joka pienellä osalla potilaista saattaa kehittyä enkefaliitiksi tai jopa vaikeaksi maksasairaudeksi, jossa on verenvuoto-oireita. Rift Valley -kuumeviruksen aiheuttama tartunta sisältyy Maailman eläintautijärjestön (OIE) luetteloon ilmoitettavista eläintaudeista (2).

(2) Euroopan tautienehkäisy- ja -valvontakeskus, jäljempänä ’ECDC’, julkaisi maaliskuussa 2019 nopean riskinarvioinnin (3), jossa käsiteltiin riskiä Rift Valley -kuumeviruksen aiheuttaman tartunnan kulkeutumisesta unioniin ja viruksen leviämisestä edelleen unionissa ja Euroopan talousalueella, jäljempänä ’ETA’, Mayottella ilmoitettujen tapausten lisääntymisen vuoksi. Arvioinnissa korostettiin, että vaikka näiden taudinpurkausten aiheuttama riski on unionin ja ETA:n kannalta hyvin pieni siltä osin kuin on kyse RVF-viruksen kulkeutumisesta eläinten ja eläintuotteiden laillisen kaupan välityksellä, tartunnan saaneista märehtijöistä saadun tuoreen lihan, pastöroimattoman maidon ja käsittelemättömien tuotteiden laiton kuljettaminen henkilökohtaisissa matkatavaroissa saattaa aiheuttaa riskin. ECDC totesi, että jos virus kulkeutuisi manner-unioniin ja ETA:an, uusia vektorivälitteisiä tartuntoja eläinten välillä ei voitaisi sulkea pois.

(3) Lisäksi Euroopan elintarviketurvallisuusviranomainen, jäljempänä ’EFSA’, antoi 23 päivänä tammikuuta 2020 Rift Valley -kuumeviruksen aiheuttamaa tartuntaa koskevan tieteellisen lausunnon (4), jossa todettiin, että riskiä RVF-viruksen leviämisestä unionin naapurimaihin ja tartunnan saaneiden vektorien mahdollisesta kulkeutumisesta unioniin ei pitäisi jättää huomiotta.

(4) Riski RVF-viruksen kulkeutumisesta unioniin merkitsee sitä, että unionin olisi vahvistettava riittävät seuranta- ja torjuntatoimenpiteet tätä tautia vastaan Euroopan parlamentin ja neuvoston asetuksen (EU) 2016/429 (5) mukaisesti. Kyseinen asetus muodostaa lainsäädäntökehyksen luetteloitujen tautien ehkäisemiseksi ja torjumiseksi. Komission täytäntöönpanoasetuksen (EU) 2018/1882 (6) liitteen mukaisesti Rift Valley -kuumeviruksen aiheuttama tartunta katsotaan luokan A, D ja E taudiksi, jonka osalta on toteutettava välittömästi hävittämistoimenpiteitä heti, kun se havaitaan.

(5) Unionilla on käytössä riittävät seuranta- ja taudintorjuntatoimenpiteet Rift Valley -kuumeviruksen aiheuttamaa tartuntaa vastaan taudin välittömän hävittämisen varmistamiseksi, jos se pääsee unioniin. Jotta nämä toimenpiteet olisivat edelleen tehokkaita, niihin olisi sisällyttävä myös asianmukainen valmius ja käytettävissä olevat resurssit taudin torjumiseksi ottaen huomioon myös taudin zoonoottinen potentiaali. Tältä osin katsotaan tarpeelliseksi varmistaa riittävä laboratoriotestauskapasiteetti, sillä testauskapasiteetin hyvä laatu on olennaisen tärkeää seuranta- ja taudintorjuntatoimenpiteiden toteuttamiseksi ja näin ollen taudin unioniin kulkeutumisen välttämiseksi.

(6) Unioni ei ole toistaiseksi perustanut Euroopan unionin vertailulaboratoriota Rift Valley -kuumeviruksen aiheuttamaa tartuntaa varten. Vertailulaboratorion nimeäminen on olennaisen tärkeää, jotta seuranta- ja taudintorjuntatoimenpiteitä voidaan toteuttaa tieteelliseltä pohjalta ja yhtenäisesti koko unionin alueella.

(7) Tällä asetuksella olisi sen vuoksi perustettava Euroopan unionin vertailulaboratorio Rift Valley -kuumeviruksen aiheuttamaa tartuntaa varten, jotta voidaan varmistaa virallisen valvonnan tehokkuus ja koordinoida virallisille laboratorioille annettavaa apua,

ON HYVÄKSYNYT TÄMÄN ASETUKSEN:

1 artikla Perustetaan Euroopan unionin vertailulaboratorio Rift Valley -kuumeviruksen aiheuttamaa tartuntaa varten.

2 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 17 päivänä syyskuuta 2021. Komission puolesta Puheenjohtaja Ursula VON DER LEYEN

(1) EUVL L 95, 7.4.2017, s. 1.

(2) Maailman eläintautijärjestön luettelo ilmoitettavista maa- ja vesieläinten taudeista (https://www.oie.int/en/what-we-do/animal-health-and-welfare/animal-diseases).

(3) Euroopan tautienehkäisy- ja -valvontakeskus. Rapid risk assessment: Rift Valley fever outbreak in Mayotte, France – 7. maaliskuuta 2019. Tukholma: ECDC; 2019.

(4) EFSA Journal 2020;18(3):6041.

(5) Euroopan parlamentin ja neuvoston asetus (EU) 2016/429, annettu 9 päivänä maaliskuuta 2016, tarttuvista eläintaudeista sekä tiettyjen eläinterveyttä koskevien säädösten muuttamisesta ja kumoamisesta (”eläinterveyssäännöstö”) (EUVL L 84, 31.3.2016, s. 1).

(6) Komission täytäntöönpanoasetus (EU) 2018/1882, annettu 3 päivänä joulukuuta 2018, tiettyjen taudinehkäisy- ja taudintorjuntasääntöjen soveltamisesta luetteloitujen tautien eri luokkiin ja sellaisten lajien tai lajien ryhmien luettelon laatimisesta, jotka aiheuttavat merkittävän riskin kyseisten luetteloitujen tautien leviämiselle (EUVL L 308, 4.12.2018, s. 21).